送翁賓暘之荆湖
作者：周端臣
朝代：宋

paragraphs: 君不見司馬子長志橫秋，少年足跡不肯休。
胸中盤屈奇偉氣，筆力直與造化侔。
又不見杜陵子美夸壯遊，一身幾走半九州。
吟懷吐納天地秀，作爲篇章光斗牛。
君今去去幾千里，匣劍囊書赴知己。
知己從來素有情，投機之會趨功名。
功名豈有作能致，莫辭跋涉長江行。
長江四月南風起，武昌魚飲秦淮水。
南風不久又西風，食魚休忘鱸魚美。
天涯別夢思城東，何日一樽重與同。
草橋夜醉月明下，桃關晴吟春色中。
不堪蜀魄相催去，却憐檣燕相留住。
一片離情去住間，正是遊人腸斷處。
荆湖右道分南北，勢與中原豈懸隔。
五湖膏血互吞噬，萬里烟塵入謀畫。
莫如子長子美但能事文章，蚤歸來獻平戎策。